U SPLITU se rano jutros dogodio novi napad nožem na Bačvicama.

Policija je jutros izvijestila kako je 31-godišnji državljanin Francuske napadnut na Bačvicama i zbog teške tjelesne ozljede zadržan u bolnici na liječenju.

Htio uhvatiti lopova, ovaj ga izbo

Prema prvim informacijama 31-godišnji Francuz se oko pet sati sa svojim 24-godišnjim prijateljem i sunarodnjakom kupao na Bačvicama kada je opazio nepoznatog muškarca kako im pretura po stvarima.

Kako bi ga spriječio da im nešto ukrade, 31-godišnjak je izašao iz mora, no tada mu je nepoznati muškarac zadao ubodnu ranu u prsa.

O događaju je policiju izvijestila liječnička ekipa Hitnog kirurškog prijema KBC-a Split gdje je ozlijeđeni Francuz zatražio liječničku pomoć. Turistima je lopov ipak uspio ukrasti novčanik, a policija ističe da traga za počiniteljem.

Tekst se nastavlja ispod oglasa

Prije par dana na Bačvicama izbodeno četvero ljudi

Podsjetimo, u noći s četvrtka na petak na Bačvicama muškarac je nožem izbo četvero ljudi u noćnom klubu.

Izboden je pripadnik Interventne jedinice policije koji nije bio na dužnosti te još trojica.

49-godišnji interventni policajac je teško ozlijeđen, a dvojica hrvatskih državljana u dobi od 36 i 37 te 23-godišnji državljanin Australije su lakše ozlijeđeni, kao i 42-godišnji napadač nad kojim su policajci morali upotrijebiti suzavac pri uhićenju.